দ্রৌপদী সীতাকে হস্তিনাপুরের আতিথ্য গ্রহণ করে যদ্দিন খুশি থাকতে বললে, সীতা বলল, “না ভাই, রামচন্দ্র আর দেবর লক্ষণকে ছেড়ে অনেকদিন আছি। লঙ্কায় থাকার সময় নিয়মিত যোগাযোগ করতে পারিনি। লক্ষণের আমাকে গণ্ডি কেটে, ঘরের ভিতরে সেঁধিয়ে থাকতে বলার বাড়াবাড়ি মন থেকে মেনে নিতে পারিনি বলে বেরিয়ে পড়েছিলাম। মেয়েরা পুরুষের জীবনে জগদ্দল পাহাড় নয়, বোঝা নয়, এটাই ওদের বোঝাতে চেয়েছিলাম! চিরকাল শাস্ত্র বলে এসেছে পথে নারী বিবর্জিতা! তাই এটাই প্রমাণ করতে চেয়েছিলাম আমরা স্বয়ংসম্পূর্ণ মানুষ! আমরা নিজেদের খেয়াল নিজেরা রাখতে সমর্থ! কিন্তু আজ স্বামীর জন্য বড্ড মন কেমন করছে ভাই। তাকে খবর করেছি, এলেন বলে!”